钦定古今图书集成/理学汇编/学行典/第084卷 > 朱子大全集 > 《答廖子晦》
## 钦定古今图书集成/理学汇编/学行典/第084卷 > 朱子大全集 > 《答廖子晦》

曾点一段，《集注》中所引诸先生说，已极详明。盖以其
所见而言，则自源徂流，由本制末，尧舜事业，何难之
有！若以事实言之，则既曰“行有不揜”，便是曾点实未
做得，又何疑哉！圣人与之，盖取其所见之高，所存之
广耳，非谓学问之道，只到此处，便为至极，而无以加
也。然则学者观此，要当反之于身。须是见得曾点之
所见，存得曾点之所存，而日用克己复礼之功，却以
颜子为师，庶几足目俱到，无所欠阙。横渠先生所谓
“心要弘放，文要密察”，亦谓此也。来谕大概得之，然其
闲言语亦多有病，其分根原学问为两节者，尤不可晓，恐当更入思虑也。